

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

KLASA: 024-02/23-01/3

URBROJ: 2186-3-02-23-1

Cestica, 20.03.2023.

Temeljem članka 78. Zakona o komunalnom gospodarstvu („Narodne novine“, broj 68/18, 110/18, 32/20) te članka 28. Statuta Općine Cestica (Službeni vjesnik Varaždinske županije 13/21), Općinsko vijeće na svojoj 12. sjednici održanoj dana 20.03.2023. godine, donijelo je

**O D L U K U**

**o komunalnom doprinosu**

1. **OPĆE ODREDBE**

Članak 1.

Ovom Odlukom određuju se

* visina komunalnog doprinosa na području općine Cestica
* područja zona za plaćanje komunalnog doprinosa u Općini Cestica,
* jedinična vrijednost komunalnog doprinosa utvrđena po m³ građevine za pojedine zone,
* način i rokovi plaćanja komunalnog doprinosa
* te opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

Članak 2.

Komunalni doprinos je novčano javno davanje koje se plaća za korištenje komunalne infrastrukture na području općine Cestica i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Cestica koji se koristi samo za financiranje građenja i održavanja komunalne infrastrukture.

Sredstva komunalnog doprinosa namijenjena su za ravnomjerno financiranje građenja i održavanja komunalne infrastrukture u svim naseljima općine Cestica sukladno godišnjem Programu građenja komunalne infrastrukture koji donosi Općinsko vijeće Općine Cestica.

Članak 3.

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Općina Cestica ne plaća komunalni doprinos na svom području.

Članak 4.

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Iznimno, od odredbe stavka 1. ovog članka, za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Posebnim pravilnikom ministar u čijem je djelokrugu komunalno gospodarstvo pobliže propisuje način utvrđivanja obujma i površine građevina u svrhu obračuna komunalnog doprinosa.

Članak 5.

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu upravno tijelo donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

1. **ZONE ZA PLAĆANJE KOMUNALNOG DOPRINOSA**

Članak 6.

Zone se određuju s obzirom na uređenost i opremljenost zone komunalnom infrastrukturom i položaj područja zone (udaljenost od središta u naselju, mrežu javnog prijevoza, dostupnost građevina javne i društvene namjene te opskrbe i usluga, prostorne i prirodne uvjete).

Za plaćanje komunalnog doprinosa u Općini Cestica utvrđuju se 2 (dvije) zone:

1. ZONA: naselja Babinec, Cestica, Gornje Vratno, Križovljan Radovečki, Radovec, Dubrava Križovljanska (osim Dubrava Brega), Brezje Dravsko, Kolarovec, Radovec Polje, Otok Virje, Veliki Lovrečan (osim Lovrečan Otoka, Brezje Otoka i Lovrečan Brega), Virje Križovljansko, Vratno Otok
2. ZONA: Jarki, Malo Gradišće, Mali Lovrečan, Natkrižovljan, Selci Križovljanski, Falinić Breg, Veliki Lovrečan - Lovrečan Otok, Veliki Lovrečan - Brezje Otok, Veliki Lovrečan - Lovrečan Breg, Dubrava Križovljanska -Dubrava Breg, Križanče, Gornje Vratno: Boršanec – I. odvojak, Boršanec - II. odvojak, Boršanec - III. odvojak, Ulica 5. studenog, Dravska ulica - kućni brojevi 31, 33, 35 i 37.
3. **JEDINIČNA VRIJEDNOST KOMUNALNOG DOPRINOSA**

Članak 7.

Utvrđuje se jedinična vrijednost komunalnog doprinosa koja iznosi:

|  |  |
| --- | --- |
| **ZONA** | **Jedinična vrijednost komunalnog doprinosa** |
| 1. ZONA
 | 1,33 €/m³ |
| 1. ZONA
 | 1,06 €/m³ |

Iznimno, na visinu komunalnog doprinosa utvrđenu prema stavku 1. ovog članka obračunava se popust:

* za pomoćne zgrade u funkciji osnovne zgrade za koju postoji akt na temelju kojeg je osnovna zgrada izgrađena ili drugi dokaz da je osnovna zgrada zakonito izgrađena, određeno prema zonama i to:
1. za I. zonu 90,00 %
2. za II. zonu 87,50 %
3. **OSLOBOĐENJE OD PLAĆANJA KOMUNALNOG DOPRINOSA**

Članak 8.

Komunalni doprinos se ne plaća za građenje i ozakonjenje:

* komunalne infrastrukture i vatrogasnih domova,
* vojnih građevina,
* prometne, vodne, komunikacijske i elektroničke komunikacijske infrastrukture,
* nadzemnih i podzemnih produktovoda i vodova,
* sportskih i dječjih igrališta,
* ograda, zidova i potpornih zidova,
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine,
* spomenika.

Članak 9.

Na temelju pisanog zahtjeva obveznika plaćanja komunalnog doprinosa odobrava se djelomično oslobođenje od plaćanja komunalnog doprinosa:

a) u visini 25% za:

* 1. hrvatske ratne vojne invalide Domovinskog rata s najmanje 50% invalidnosti,
	2. djecu poginulih i nestalih hrvatskih branitelja bez roditelja,
	3. hrvatskog branitelja domovinskog rata koji ima priznati status branitelja,
	4. osobe s utvrđenim invaliditetom iznad 70%,

 b) u visini 50% za:

1. investitore gradnje objekata za proizvodnu, obrtničku ili uslužnu djelatnost, uz uvjet da su registrirani za obavljanje te djelatnosti na području Općine Cestica te zapošljavaju mještane s prebivalištem na području Općine Cestica.

Podnositelj zahtjeva za djelomično oslobođenje od plaćanja komunalnog doprinosa dužan je uz zahtjev priložiti dokaze o ispunjavanju uvjeta za djelomično oslobođenje od plaćanja komunalnog doprinosa.

Članak 10.

O potpunom ili djelomičnom oslobođenju od plaćanja komunalnog doprinosa, Jedinstveni upravni odjel donosi posebno rješenje.

Obveznik plaćanja komunalnog doprinosa može koristiti samo jednu od mogućnosti, odnosno prava iz članka 9. ove Odluke na umanjenje iznosa komunalnog doprinosa.

1. **NAČIN I ROKOVI PLAĆANJA KOMUNALNOG DOPRINOSA**

Članak 11.

Obveznik komunalnog doprinosa može komunalni doprinos platiti jednokratno ili najviše u 12 mjesečnih obroka. Rok plaćanja komunalnog doprinosa je 30 dana od dana pravomoćnosti rješenja. U slučaju obročne otplate, ista se otplaćuje prema utvrđenom otplatnom planu koji je sastavni dio rješenja o obročnoj otplati komunalnog doprinosa. Prva rata ne može biti niža od 30% ukupne obveze.

Rješenje za obročnu otplatu komunalnog doprinosa donosi Jedinstveni upravni odjel Općine Cestica, a na temelju pisanog zahtjeva obveznika plaćanja komunalnog doprinosa. Na drugu i ostale rate obračunava se kamata u visini kamatne stope Europske središnje banke, počevši od dospijeća prve rate.

Na dospjeli nenaplaćeni dug obračunava se zakonska kamata, u slučaju da obveznik ne plati dvije uzastopne rate cjelokupni iznos komunalnog doprinosa dospijeva na naplatu odmah. Iznimno, kod jednokratnog ili obročnog plaćanja komunalnog doprinosa za građevine koje se ozakonjuju prema odredbama Zakona o postupanju s nezakonito izgrađenim zgradama, primjenjuju se odredbe tog zakona.

Obveznik plaćanja komunalnog doprinosa za poslovne objekte može podnijeti zahtjev za odgodu plaćanja na 24 mjeseca od dana izvršnosti rješenja, uz mogućnost produljenja odgode za još 12 mjeseci.

Članak 12.

Obveznik komunalnog doprinosa sam snosi troškove izgradnje pristupne ceste do trase nerazvrstane ceste ili druge javne ceste.

1. **RJEŠENJE O KOMUNALNOM DOPRINOSU**

Članak 13.

Rješenje o komunalnom doprinosu, temeljem ove Odluke donosi Jedinstveni upravni odjel Općine Cestica u postupku pokrenutom po:

* službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole) i
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

Ako je Općina Cestica u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se i u skladu s tim ugovorom.

Članak 14.

Rješenje o komunalnom doprinosu sadrži:

1. podatke o obvezniku komunalnog doprinosa,
2. iznos sredstava komunalnog doprinosa koji je obveznik dužan platiti,
3. obvezu, način i rokove plaćanja komunalnog doprinosa i
4. prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

Članak 15.

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Jedinstveni upravni odjel izmijeniti će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

Rješenjem o izmjeni rješenja o komunalnom doprinosu u slučaju iz stavka 2. ovoga članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s odlukom o komunalnom doprinosu u skladu s kojom je rješenje o komunalnom doprinosu doneseno.

Obveznik komunalnog doprinosa odnosno investitor u slučaju iz odredbe stavaka 2. i 3. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

Članak 16.

Upravno tijelo poništit će po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora.

Rješenjem o poništavanju rješenja o komunalnom doprinosu u slučaju iz stavka 1. ovoga članka odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja.

Obveznik komunalnog doprinosa odnosno investitor u slučaju iz odredbe stavaka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

Članak 17.

Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području iste jedinice lokalne samouprave, ako to zatraži obveznik komunalnog doprinosa odnosno investitor.

Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Varaždinske županije nadležno za poslove komunalnog gospodarstva.

Članak 18.

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se građevina te namjene počela koristiti ako se koristi bez uporabne dozvole.

1. **PRIJELAZNE I ZAVRŠNE ODREDBE**

Članak 19.

Postupci donošenja rješenja započeti po Odluci o komunalnom doprinosu Općine Cestica (''Službeni vjesnik Varaždinske županije'', broj 18/19) dovršiti će se prema odredbama dosadašnje Odluke.

Članak 20.

Stupanjem na snagu ove Odluke prestaje važiti Odluka o komunalnom doprinosu Općine Cestica, (''Službeni vjesnik Varaždinske županije'', broj 18/19).

Članak 21.

Ova Odluka stupa na snagu osmog dana od dana objave u „Službenom vjesniku Varaždinske županije“.

Predsjednik Općinskog vijeća:

Darko Majhen, mag.pol.